રાજ્યમાં આગામી વિધાનસભા ચૂંટણીના એંધાણ વચ્ચે બે મુખ્ય પક્ષો કોંગ્રેસ અને ભાજપ વચ્ચે વાતાવરણ ગરમાયું છે. એક તરફ ભાજપની 15 દિવસ લાંબી ગૌરવ યાત્રા છે, બીજી તરફ કોંગ્રેસની ગુજરાત નવસર્જન યાત્રા છે. રાજ્યની ભાજપ સરકાર પણ આગામી ચૂંટણીને ધ્યાનમાં રાખીને અનેક નિર્ણયો લઇ રહી છે. એવામાં ભૂતપૂર્વ ભાજપ નેતા અને હાલ આમ આદમી પાર્ટીમાં કાર્યરત એવા કનુભાઇ કલસરિયા આપ પાર્ટી છોડે એવી સંભાવના છે. કનુભાઇ કલસરિયા વર્ષ 1997થી 2012 સુધી ભાજપમાં હતા, 2012માં ભાજપ છોડ્યા બાદ વર્ષ 2014માં તેઓ આપ પાર્ટીમાં જોડાયા હતા. હવે કહેવાઇ રહ્યું છે કે, તેઓ આપ પાર્ટી છોડી સદભાવના બેનર હેઠળ મહુવા બેઠક પરથી અપક્ષ ચૂંટણી લડશે.